El Departament de Justícia va publicar al DOGC núm. 8114, de 17 d'abril, la Resolució JUS/848/2020, d'1 d'abril, per la qual s'acorda la continuació dels procediments que instrueix el Centre de Mediació i la iniciació d'un programa de mediació gratuïta durant l'estat d'alarma declarat com a conseqüència de la pandèmia internacional de COVID-19, anomenat Diàleg i acord davant la COVID 19 (abreujadament Mediació i COVID 19).
La resolució va crear un procediment de mediació excepcional per donar resposta a unes circumstàncies excepcionals caracteritzades pel confinament de la població en els domicilis, fet que va comportar l'aturada de tota activitat industrial, comercial i de serveis, llevat que hagués estat qualificada com a serveis essencials.
La inactivitat va portar com a conseqüència la disminució del ingressos i el creixement dels deutes en amplis sectors de la ciutadania.
En un principi la durada del confinament era de 15 dies, però a causa de la situació sanitària hi va haver diverses pròrrogues, fins que va finalitzar a finals del mes de juny.
A les restriccions de mobilitat imposades per tal de contenir l'expansió de la pandèmia s'hi van afegir la poca informació i les recomanacions, de vegades contradictòries, d'alguns òrgans judicials sobre l'exercici del règim de custòdia i visites de les famílies i es van generar conflictes d'interpretació i d'execució entre els progenitors sobre les estades i visites dels menors en aquest temps.
El desconfinament, per etapes i a Catalunya per àrees sanitàries, s'efectuava de manera que a mida que es canviava de fase s'anaven suavitzant les restriccions de mobilitat, fins a desaparèixer amb el retorn a la nova normalitat i alguns dels conflictes apareguts en el confinament estricte anaven desapareixent a mida que es permetia la mobilitat.
La mediació derivada del programa és gratuïta per a les parts, atesa la impossibilitat de tramitar la petició d'assistència jurídica gratuïta i la urgència per trobar solucions en el context en què es produïen els conflictes.
Telemàtica: ateses les restriccions de mobilitat i el compliment de les mesures sanitàries per evitar l'expansió de la pandèmia.
La via de contacte entre els ciutadans i l'Administració, en el cas que ens ocupa, el Centre de Mediació, era el correu electrònic.
Per tal de poder dur a terme el programa el Departament de Justícia va editar uns vídeos formatius que es van publicar al web del Centre de Mediació per posar-los a disposició dels mediadors.
Amb l'execució d'aquest programa es podien oferir sessions informatives, telemàtiques, sobre les característiques i els avantatges de la mediació, així com l'inici i la tramitació de les mediacions sol·licitades per les parts, respectant, en la seva tramitació, el compliment de les restriccions imposades per l'estat d'alarma.
Mentre va se vigent l'estat d'alarma, es van efectuar al Centre de Mediació un total de 782 consultes, de les quals un 60 % feia referència a dubtes derivats de les restriccions més que no pas a conflictes originats per les mateixes restriccions.
Es va donar resposta a totes les consultes rebudes.
Derivades de les consultes en què es manifestaven conflictes susceptibles de ser resolts mitjançant la mediació telemàtica, es van tramitar 161 sol·licituds de mediació, de les quals, un 36 % es van arxivar, ja que en contactar amb la segona part i efectuar una sessió informativa sobre les característiques i els avantatges de la mediació, aquesta part no acceptava iniciar el procediment.
De la resta d'expedients en què sí que es va iniciar la mediació, val a dir que un 77% de les mediacions acabades han acabat amb acord.
La mediació com a procediment de resolució de conflictes ha solucionat conflictes familiars des de la seva implantació normativa a Catalunya l'any 2001, amb l'aprovació de la Llei 1/2001, de 15 de març, de mediació familiar de Catalunya i la creació del Centre de Mediació Familiar, actualment Centre de Mediació de Catalunya, des que es va ampliar l'objecte de la mediació amb l'aprovació de la Llei 15/2009, de 22 de juliol, de mediació en dret privat.